PRITARTA

Rokiškio rajono savivaldybės tarybos

2022-03-25 sprendimu Nr. TS-

**ROKIŠKIO RAJONO SAVIVALDYBĖS TARYBOS ANTIKORUPCIJOS KOMISIJOS**

**2021 METŲ VEIKLOS ATASKAITA**

Rokiškio rajono savivaldybės 2019–2023 metų kadencijos tarybos Antikorupcijos komisija patvirtinta 2019 metų savivaldybės tarybos sprendimais.

Antikorupcijos komisija savo veikloje vadovaujasi pagrindiniu Lietuvos įstatymu – Lietuvos Respublikos Konstitucija, Lietuvos Respublikos korupcijos prevencijos įstatymu, Lietuvos Respublikos vietos savivaldos įstatymu, Lietuvos Respublikos viešojo administravimo įstatymu, Rokiškio rajono savivaldybės tarybos reglamentu ir kitais normatyviniais aktais, reglamentuojančiais vietos savivaldos veiklą ir korupcijos prevencijos politiką.

Ataskaitiniu laikotarpiu komisija vadovavosi naujos redakcijos nuostatais, patvirtintais Rokiškio rajono savivaldybės tarybos 2021 m. sausio 29 d. sprendimu Nr. TS-5, kuriuose padarytos pataisos, atitinkančios nacionalinių teisės aktų, reglamentuojančių Antikorupcijos komisijų veiklą, pakeitimus.

Dabar veikiančios Antikorupcijos komisijos sudėtis patvirtinta savivaldybės tarybos 2019 m. lapkričio 29 d. sprendimu Nr. TS-240 ir per ataskaitinį 2021 metų laikotarpį nesikeitė. Ją sudarė *8 rajono savivaldybės tarybos nariai*:Stasys Meliūnas (komisijos pirmininkas), Zenonas Viduolis (komisijos pirmininko pavaduotojas), Ričardas Burnickas, Algis Čepulis, Stanislovas Dambrauskas, Dalia Maželienė, Lina Meilutė-Datkūnienė, Egidijus Vilimas; *keturi visuomenės atstovai* (rajono seniūnaičiai): Deividas Zaluba, Nijolė Čepukienė, Valdas Nauburaitis, Jonas Rubikis. Visuomenės atstovai sudaro per 1/3 komisijos taip, kaip to reikalauja komisijos veiklos reglamentas (nuostatai).

Savivaldybės administracijos direktoriaus įsakymu komisijos atsakingosios sekretorės pareigas atliko ir atlieka Rasa Baranovskienė.

Antikorupcijos komisijos veikla, jos tikslai ir uždaviniai, glaudžiai susiję su bendrosiomis valstybės antikorupcijos politikos nuostatomis, įtvirtintomis Lietuvos Respublikos korupcijos prevencijos, Viešųjų ir privačiųjų interesų derinimo valstybinėje tarnyboje ir kituose nacionalinės teisėkūros normatyviniuose aktuose bei Rokiškio rajono savivaldybės korupcijos prevencijos programa, patvirtinta savivaldybės tarybos 2019 m. gruodžio 20 d. sprendimu Nr. TS-266 „Dėl Rokiškio rajono savivaldybės administracijos 2020–2022 metų korupcijos prevencijos programos ir jos įgyvendinimo priemonių plano patvirtinimo**“.**

Ataskaitiniu laikotarpiu Antikorupcijos komisija vykdė korupcijos prevencijos politiką Rokiškio rajono savivaldybėje, siekė sumažinti korupcijos pasireiškimo tikimybės riziką, šalinti veiksnius, sąlygojančius korupcijos pasireiškimą rajono savivaldoje, didino savivaldos institucijų veiklos skaidrumą, atvirumą ir prieinamumą, skatino nepakantumą korupcijos apraiškoms savivaldybės administracijoje, įstaigose, įmonėse ir organizacijose, fizinių asmenų veikloje.

2021 metais organizuoti 6komisijos posėdžiai. Posėdžiuose iš viso išnagrinėta 17 aktualių Antikorupcijos komisijos kompetencijos klausimų.

Į posėdžius buvo kviečiami ir juose dalyvavo politinio pasitikėjimo, savivaldybės valstybės tarnautojai, savivaldybės administracijos ir jai pavaldžių įstaigų vadovai, kompetentingi specialistai, galintys suteikti informaciją arba konsultaciją, būtiną nagrinėjant komisijos posėdžių darbotvarkėse numatytus klausimus bei priimant sprendimus svarstomais klausimais.

Pagal kiekvieną komisijos darbotvarkės klausimą paruoštas atitinkamas sprendimas.

Dėl Antikorupcijos komisijos nustatytų ir posėdžiuose apsvarstytų savivaldybės institucijų ar atskirų valstybės tarnautojų veiklos trūkumų parengta 17 raštų rajono savivaldybės administracijos direktoriui arba savivaldybės administracijai pavaldžių įstaigų vadovams pagal jų kompetenciją, kuriuose pareikalauta ištaisyti, patobulinti veiklą arba pašalinti nustatytas prielaidas, sudarančias galimybes atsirasti korupcijai.

Vienas iš efektyvių būdų tobulinti antikorupcijos politiką yra antikorupcinis švietimas. Įvertinant tai Antikorupcijos dienos proga kartu su Lietuvos Respublikos specialiųjų tyrimų tarnybos Antikorupcinio švietimo skyriaus vyriausiąja specialiste Rita Škutiene, siekiant skatinti, ugdyti jaunimo nepakantumą korupcijai, gruodžio mėnesio pirmoje pusėje buvo inicijuoti antikorupciniai renginiai nuotoliniu būdu rajono švietimo įstaigų vyresniųjų klasių moksleiviams.

Siekiant tobulinti, plėsti antikorupcinio švietimo žinias, susipažinti su novatoriškomis, skaitmeninių technologijų pagrindu veikiančiomis, profesionaliai sukurtomis antikorupcinio švietimo programomis, pasidalinti šių programų praktinio panaudojimo patirtimi, į Antikorupcijos komisijos posėdį pakviestas Lietuvos Respublikos specialiųjų tyrimų tarnybos Antikorupcinio švietimo skyriaus viršininkas Benas Aldakauskas. Be Antikorupcijos komisijos narių, diskusijoje su antikorupcijos švietimo specialistu buvo pakviesti dalyvauti savivaldybės administracijos Švietimo ir sporto skyriaus vedėjas Aurimas Laužadis, to paties skyriaus vyriausioji specialistė Danutė Kniazytė, Teisės ir personalo skyriaus vyriausioji specialistė Gailutė Vaikutienė.

Apibendrinant rajono savivaldybės tarybos Antikorupcijos komisijos veiklą 2021 metais, įvertinant antikorupcinės veiklos ir pastangų veiksmingumą ir efektyvumą siekiant sukurti tvarią atsparią korupcijai aplinką rajono savivaldybėje, pripažintina, kad toliau išlieka būtinumas tobulinti ir efektyvinti antikorupcinę sistemą, nuosekliai, novatoriškai vykdyti jos kompleksines poveikio priemones, šalinančias bet kokių korupcijos pasireiškimų tikimybę.

Konstatuotina, kad dėl objektyvių ir subjektyvių faktorių, neigiamai veikiančių antikorupcinės veiklos efektyvumą, ši veikla, deja, išlieka formali ir palyginti neefektyvi.

Remiantis Antikorupcijos komisijos atliekamos korupcijos prevencijos praktinės veiklos patirtimi, darytina išvada, kad, siekiant sukurti tvarią, korupcijai atsparią aplinką savivaldoje, būtina kelti visuomenės, visų lygių valstybės tarnautojų ir darbuotojų sąmoningumo, pilietiškumo, motyvacijos lygį, visomis įmanomomis formomis ir priemonėmis, formuoti žmonių nepakantumą bet kokioms korupcijos apraiškoms, skatinti nulinę toleranciją bet kokioms korupcijos formoms, tam pasitelkti tobulas, modernias švietimo programas ir tai daryti nuo pat vaikystės. Plėsti technologines galimybes, mažinančias žmogiškojo faktoriaus dalyvavimą viešųjų funkcijų administravime, toliau tobulinti valstybinių savivaldos įstaigų, atstovaujančių žmonių teisėtus interesus, veiklos procesų teisinį reglamentavimą ir viešumą.